b'\n_START_ARTICLE_\nKosovelova pot\n_START_SECTION_\nPotek poti\n_START_PARAGRAPH_\nZa\xc4\x8dne se v Se\xc5\xbeani pred Ljudsko univerzo, ki ji doma\xc4\x8dini pravijo stara \xc5\xa1ola. To je Kosovelova rojstna hi\xc5\xa1a in prvi dom, danes je v njej urejena pesnikova spominska soba v konstruktivisti\xc4\x8dnem slogu z diapozitivi Krasa, glasbo in posnetimi recitacijami njegovih pesmi. Na zgradbi je vzidana kamnita spominska plo\xc5\xa1\xc4\x8da, pred njo je pesnikov spomenik. _NEWLINE_Pot se nadaljuje mimo Kosovelove knji\xc5\xbenice in nekdanje gostilne Pri vagi, kjer je Kosovel zlasti v zimskih mesecih ve\xc4\x8dkrat prespal, ter mimo cerkve do sejmi\xc5\xa1\xc4\x8da. Sledi vzpon na Tabor (484 m), kjer je izhodi\xc5\xa1\xc4\x8de gozdne u\xc4\x8dne poti.\n_START_SECTION_\nKosovelova doma\xc4\x8dija\n_START_PARAGRAPH_\nStoji na skrajnem jugozahodnem delu vasi Tomaj, ob cesti v smeri Dutovelj. Zgradil jo je Anton Kosovel 1924. leta, saj se je moral z dru\xc5\xbeino izseliti iz \xc5\xa1olskega stanovanja v Se\xc5\xbeani, ko ga je italijanska oblast prisilno upokojila. _NEWLINE_Arhitekturna podoba hi\xc5\xa1e se razlikuje od drugih tomajskih hi\xc5\xa1 z zna\xc4\x8dilnostmi kra\xc5\xa1kega stavbarstva, saj je bila zgrajena po vzoru primestnih vil, ki so jih postavljali manj premo\xc5\xbeni me\xc5\xa1\xc4\x8dani na Primorskem. Zunanji modernisti\xc4\x8dni videz ji daje tloris, sestavljen iz pravokotnika in kvadrata, notranja razporeditev prostorov pa je s kuhinjo in osrednjim bivalnim prostorom (salonom) v pritli\xc4\x8dju in spalnimi prostori v nadstropju prilagojena mestnemu na\xc4\x8dinu \xc5\xbeivljenja in dela._NEWLINE_Doma\xc4\x8dijo so med letoma 1997 in 2000 prenovili. Projekt je vodil Borut Koloini, ki je hi\xc5\xa1o tudi muzejsko uredil. V pritli\xc4\x8dju je razstavljena zapu\xc5\xa1\xc4\x8dina pesnika in njegove dru\xc5\xbeine; izbrano in obrtno oblikovano pohi\xc5\xa1tvo, klavir, knji\xc5\xbena zbirka, ki obsega 2800 del, nekateri Sre\xc4\x8dkovi osebni predmeti (o\xc4\x8dala, pisala, \xc5\xbeepna ura, violina), odlitek Karmeline roke in drugo. _NEWLINE__NEWLINE_Leta 1992 je bila Kosovelova doma\xc4\x8dija progla\xc5\xa1ena kot spomenik lokalnega pomena. \xc2\xa0\xc2\xa0\xc2\xa0'